Í portinu að baki Brynju við Laugaveg 29 verður sannkallað jólastuð í kvöld , föstudaginn 13. desember , en þar mun fjöldi ólíkra listamanna koma fram . Herlegheitin hefjast klukkan 18.30 með ljúfum tónum úr smiðju Þóris Gunnars Geimfara , heitum drykkjum og rjúkandi súpu . Dead Gallery klæðist sparifötunum og Prentminjasafnið mun opna í fyrsta sinn dyrnar fyrir almenningi . Klukkan 20 færist fjörið inn í Dead Gallery en þar verður sköpuð notaleg baðstofustemning ; Hilmar Örn Hilmarsson allsherjargoði helgar stund og stað , Þórgnýr Inguson skáld les ljóð , Auður Jónsdóttir rithöfundur stígur á stokk , Kristín Anna Valtýsdóttir flytur hugljúfa tóna , Magnús Björn Ólafsson segir jólasögu , Teitur Magnússon spilar nokkur vel valin jólalög og er jafnframt kynnir , ritlistarmaðurinn Gunnar Jónsson les smásögur og hljómsveitin Regn leikur fyrir dansi . Ostrur og jólasnafs verða í boði fyrir gesti . Aðgangur er ókeypis og allir eru velkomnir á meðan húsrúm leyfir .